Virallinen lehti nro C 158 , 25/05/1998 s. 0167



KIRJALLINEN KYSYMYS E-3650/97 komissiolle esittäjä(t): Irene Soltwedel-Schäfer (V) (19. marraskuuta 1997) Aihe: BSE Vereinigte Wirtschaftsdienste/Europanachrichten -julkaisussa (1.10. 1997, nro 189 7810b) lainattiin vihreiden poliittisen ryhmän edustajan, Friedrich Graefe zu Bahringdorfin, lehdistötiedotetta: Euroopan parlamentin valtuuskunnan lähtökohtana oli tietenkin, että tarkastusmatkan tärkeimpänä tavoitteena oli kylmävarastojen tarkastaminen. Riittämättömän hävityskapasiteetin vuoksi niihin on viime kuukausien aikana varastoitu tilapäisesti noin 250 000 naudanruhoa. Kyseessä ovat yli 30 kuukauden ikäiset naudat, joiden teurastaminen on ollut varotoimi. Varastoissa ei enää ole hävitettävää naudanlihaa, jota epäiltäisiin BSE-taudin saastuttamaksi, mikä voidaan edustajan mukaan tulkita joko hyväksi tai huonoksi uutiseksi. Joko Yhdistyneen kuningaskunnan hallitus on lisännyt selvästi hävittämiskapasiteettia tai sitten on tehty kohtalokas laskuvirhe, joka saattaisi selittää myös laittoman viennin. (Suomennos ainoastaan tiedoksi). 1. Missä määrin pitää paikkansa, että kylmävarastoissa on 250 000 sellaisen naudan ruhoa, joiden teurastaminen yli 30 kk sitten on ollut varotoimi? 2. Kuinka monessa Yhdistyneen kuningaskunnan kylmävarastossa on ollut varotoimena teurastettuja nautoja heinäkuusta 1996 lähtien? 3. Missä nämä hävitettäväksi tarkoitettujen naudanruhojen varastointiin käytetyt kylmävarastot sijaitsevat? 4. Kuinka monta nautaa on varotoimena teurastettu kuukausittain heinäkuusta 1996 lähtien? Komission jäsenen Emma Boninon komission puolesta antama vastaus (13. tammikuuta 1998) 1. Niin kutsuttu 'yli 30 kuukauden ikäisten nautojen teurastusjärjestely' (OTMS) on ollut käytössä vuoden 1996 huhtikuun lopusta lähtien. Järjestelyn suoritusteho on ollut sellainen, että järjestelyn pullonkaulana on vuoden 1997 alkupuolelle asti ollut käsittelykapasiteetti. Käsittelykapasiteetti oli 25 000-30 000 nautaa viikossa, kun vuoden 1996 syksyn joinakin viikkoina teurastettiin lähes 60 000 nautaa. Yhdistyneen kuningaskunnan viranomaiset päättivät vuokrata kylmävarastotilaa, johon luullinen liha siirrettiin, ja näin vapautettiin kapasiteettia pääasiassa teurasjätteiden käsittelyyn. IBEAn (Intervention board executive agency) mukaan yhteensä 229 172 ruhoa toimitettiin kylmävarastoon. 2. ja 3. OTMS:n yhteydessä käytettiin IBEAn mukaan yhteensä 42 varastoa (28 Englannissa, 2 Walesissa, 6 Skotlannissa ja 6 Pohjois-Irlannissa). Helmikuusta 1997 lähtien käsittelylaitoksissa voitiin käsitellä kylmävarastoista tulevaa materiaalia (2 000-2 500 tonnia viikossa), koska viikottaiset teurastukset vähenivät 15 000-20 000 nautaan viikossa. Kun järjestelyn alkua ja joulua 1996 ei oteta huomioon, alhaisin viikkoteurastusmäärä oli 6 534 nautaa (helmikuun ensimmäinen viikko vuonna 1997). Yhdistyneen kuningaskunnan viranomaisten mukaan lokakuun 1997 loppuun mennessä koko jäädytetyn OTMS-materiaalin varasto oli siirretty ja käsitelty (toisin sanoen noin 72 400 tonnia jäädytettyä materiaalia). Kaikki Iso-Britannian varastot tyhjennettiin jäädytetystä OTMS-materiaalista vuoden 1997 syyskuun puoliväliin mennessä, ja Pohjois-Irlannissa tämä tehtiin lokakuun loppuun mennessä. Käsittelyprosessin tuotteet varastoidaan hävittämistä odotettaessa viranomaisten valvonnassa (hävittämisestä huolehtii tällä hetkellä yksi jätteenpolttolaitos). Yhteensä noin 220 000 tonnia liha- ja luujauhoa, 150 000 tonnia talia ja 47 000 tonnia verijauhoa varastoitiin lokakuun 1997 loppuun mennessä Iso-Britanniassa. Lisäksi noin 45 000 tonnia liha- ja luujauhoa varastoitiin Pohjois-Irlannissa, missä ei ole jätteenpolttolaitoksia. Jätteenpolttokapasiteetti on tällä hetkellä järjestelyn pullonkaula. Vuoden 1997 marraskuuhun mennessä vain 5 750 tonnia liha-luujauhoa oli poltettu. 4. Vuoden 1997 marraskuun alkuun mennessä yli 1,8 miljoonaa nautaa on mennyt OTMS-järjestelyn läpi. OTMS-järjestelyn mukaan viikottain teurastettujen nautojen määrästä vuoden 1996 huhtikuun lopusta lähtien kertova raportti lähetetään suoraan arvoisalle parlamentin jäsenelle sekä parlamentin sihteeristölle.